Oppositiopuolueet SDP ja vihreät tyrmäävät täysin hallituksen aikeet ottaa käyttöön pörssiomistusten hallintarekisteri.

- Hallitus on valitsemassa omistusten salaamisen, rahanpesun ja veronkierron tien. Hallintarekisterin käyttöönotto on torjuttava. Pörssiomistusten piilottamisen salliminen on järjetöntä ja nyt on tehtävä kaikki mahdollinen, että esitys kaatuu, SDP:n kansanedustaja Sanna Marin vaatii.

- Olen järkyttynyt. Miten näitä huonosti harkittuja päätöksiä voi tippua koko ajan? äimistelee vihreiden puheenjohtaja Ville Niinistö.

- Hallituksen ehdottamassa mallissa ulkomainen pankki voisi toimia hallintarekisterin säilyttäjäpankkina, jolloin omistajasta ei saada tarkempaa tietoa. Kun yhtiöön sijoittaneita ei tunneta eikä sen johdon omistuksista tiedetä, markkinaluottamus kärsii ja sijoitusriski kasvaa. Samalla talouden ja yhteiskunnan päätöksentekijöiden taloudelliset kytkökset jäävät peittoon, Niinistö lataa.

- Mitä Suomen porvaripuolueille ja perussuomalaisille on tapahtunut, jos ne haluavat suosia veronkiertoa sen kitkemisen sijaan? Niinistö piikittelee.

Sekä Niinistö että Marin huomauttavat, että niin poliisi kuin oikeusviranomaisetkin ovat vastustaneet hallintarekisterin käyttöönottoa.

- Nykyisin arvopaperien moniportaista hallintaa voivat käyttää Suomessa ainoastaan ulkomaiset sijoittajat. Moniportainen hallinta pitää avata myös kotimaisille sijoittajille, jotta alan kilpailua arvopaperikeskusten ja pankkien välillä pystytään lisäämään EU-asetuksen mukaisesti, todetaan puolestaan valtiovarainministeriön tiedotteessa.